**Inde i dit hus**

Fjernvarme og din nuværende varmeinstallation

* Hvad kan genanvendes på mit gamle varmesystem?

Typisk kan det nuværende varmesystem, dvs. rør, radiatorer og gulvvarme, fint fungere med fjernvarme, men dette vil blive vurderet af en VVS-installatør inden installationsarbejdet udføres.

VVS-installatøren er en du vælger fra en liste over VVS-installatører som Aabenraa-Rødekro Fjernvarme har indgået samarbejdsaftale med. Listen finder du på hjemmesiden, men forventes først klar i april.

* Skal mit gamle rørsystem i huset trykprøves?

Ja, normalt skal husets rørsystem trykprøves, men den ovenfor nævnte VVS-installatør vil også her vurdere dette og aftale nærmere med dig omkring dette.

* Mit gamle fyr er slidt og tæt på at bryde ned – hvad gør jeg?

Aabenraa-Rødekro Fjernvarme arbejder på at få lokale gasfyrsservice-firmaer til at etablere ordninger, som kan hjælpe med at holde liv i ældre gasfyr indtil fjernvarmen når frem. Sådanne ordninger håber vi at have på plads i løbet af foråret 2021.

Får man problemer med fyret og vurderer gasservicefirmaet at reparation ikke er muligt tager vi gerne en snak med gasservicefirmaet for at drøfte alternativer til et nyt gasfyr.

Din fremtidige varmeinstallation

* Hvad er en fjernvarmeunit?

En fjernvarmeunit er et komplet system, hvor det varme vand produceres, og hvor trykket til radiatorerne reguleres. Unit’en fylder ikke meget, men indeholder alligevel alle de komponenter, som skal til for at sikre dig en problemfri varmeforsyning.

Fjernvarmeunitten fylder typisk ikke mere en et væghængt gasfyr og kan derfor monteres i et almindeligt 60 cm skab.

* Hvor bliver fjernvarmeunitten placeres?

Kampagnetilbuddene indeholder en standard fjernvarmeinstallation og her placeres fjernvarmeunit-ten der, hvor dit gamle fyr er placeret i dag. Ønsker du en anden placering aftaler du dette med VVS-installatøren, men der kan eventuelt blive en meromkostning, som du skal betale.

* Brændeovn - må jeg det med fjernvarme?

Ja. Det må du gerne.

Du bør dog lige regne på om det er rentabelt at fyre op i brændeovnen ift. at skrue op for fjernvarmen (radiatoren/gulvvarmen), da en brændeovn typisk udnytter energien i træet ret dårligt og den varme du så får fra brændeovnen kan ende med at være dyrere end samme varmemængde fra fjernvarmen.

Eksempel

Ved en brændepris for bøg på kr. 1.166 pr. rummeter\* og med en energiudnyttelse på 70%\*\* betyder, at 1 MWh varme fra brændeovnen koster 840 kr., hvor fjernvarmen koster 370 kr. pr. MWh.

\*Billigste bøg-brændepris jf. Bolius udregnet efter at der er 1,8 rummeter træ i et brændetårn.

\*\* En ældre men effektiv brændeovn har typisk en energiudnyttelse på 70%, hvis det er tørt brænde og med rigtig fyringsteknik.

* Mit hus er opvarmet med el. Hvad betyder det for mig?

For at kunne skifte til fjernvarme skal dit hus have et vandbåret varmesystem, dvs. der skal være rør rundt i huset og radiatorer eller vandbåret gulvvarme i husets forskellige rum og det har man ikke hvis huset er opvarmet med el-radiatorer.

Investeringen i at få etableret et vandbåret varmesystem er meget stor og det vil typisk ikke være rentabelt at lave en sådan investering.

* Afbrydelse af gasforsyningen

Afkobling fra gasnettet er uden omkostning for dig, da Aabenraa-Rødekro Fjernvarme refunderer det gebyr der eventuelt opkræves af EVIDA (ejeren af gasnettet). Du skal blot fremsende en kvittering og kopi af fakturaen og så overfører vi betalingen til dig.

Du skal selv opsige din gasaftale og bestille afkoblingen fra gasnettet.

Du kan læse mere om afkobling fra gasnettet her: <https://evida.dk/kundeservice/hvis-du-skifter-varmekilde/>

* Gas og fjernvarme på samme tid?

Ja, man kan godt bibeholde gasinstallationen og fortsat bruge sit gaskomfur, terrassevarmer og kamin samtidig med at Aabenraa-Rødekro Fjernvarme forsyner huset med fjernvarme.

Dog er det en god idé at ringe til naturgasselskabet og meddele dette, således at man kan blive sat i forbrug derefter. Endvidere oplyser EVIDA (ejeren af gasnettet), at når man så ikke længere anvender disse apparater skal stikledningen (installationen*) nedtages og omkostningen for dette påhviler kunden.*